CELEX: 32012D0794
Language: fi
Date: 2012-12-17 00:00:00
Title: 2012/794/EU: Neuvoston täytäntöönpanopäätös, annettu 17 päivänä joulukuuta 2012 , luvan antamisesta Bulgarialle ja Romanialle soveltaa yhteisestä arvonlisäverojärjestelmästä annetun direktiivin 2006/112/EY 5 artiklasta poikkeavia toimenpiteitä

19.12.2012   
            
            
               FI
            
            
               Euroopan unionin virallinen lehti
            
            
               L 349/55
            
         NEUVOSTON TÄYTÄNTÖÖNPANOPÄÄTÖS,
   annettu 17 päivänä joulukuuta 2012,
   luvan antamisesta Bulgarialle ja Romanialle soveltaa yhteisestä arvonlisäverojärjestelmästä annetun direktiivin 2006/112/EY 5 artiklasta poikkeavia toimenpiteitä
   (2012/794/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Bulgaria ja Romania ovat hakeneet komissiossa 25 päivänä toukokuuta 2011 vastaanotetuksi kirjatulla kirjeellään lupaa poiketa direktiivin 2006/112/EY alueellista soveltamisalaa koskevasta 5 artiklasta Tonavajoen yli Vidinin (Bulgariassa) ja Calafatin (Romaniassa) välillä kulkevan rajasillan huolto- ja korjaustöiden sekä siltamaksujen perimisen osalta, jäljempänä ’pyydetty poikkeus’. Bulgaria ja Romania korvasivat osan pyydetystä poikkeuksesta komissiossa 7 päivänä maaliskuuta 2012 vastaanotetuksi kirjatulla kirjeellään.
            
         
               (2)
            
            
               Komissio antoi direktiivin 2006/112/EY 395 artiklan 2 kohdan mukaisesti pyydetyn poikkeuksen tiedoksi muille jäsenvaltioille 17 päivänä heinäkuuta 2012 päivätyllä kirjeellä, lukuun ottamatta Espanjaa, jolle ilmoitettiin kirjeitse 18 päivänä heinäkuuta 2012. Komissio ilmoitti Bulgarialle ja Romanialle 19 päivänä heinäkuuta 2012 päivätyllä kirjeellä saaneensa kaikki pyydetyn poikkeuksen arviointia varten tarvittavat tiedot.
            
         
               (3)
            
            
               Sillan huolto- ja korjaustöiden osalta pyydetty poikkeus koskee sitä, että Bulgarian ja Romanian välisen aluerajan katsottaisiin kulkevan sillan puolivälissä.
            
         
               (4)
            
            
               Rajasillan ylittämisestä perittävien siltamaksujen osalta pyydetty poikkeus koskee sitä, että koko silta katsottaisiin sen jäsenvaltion alueeksi, josta sillanylitysmatka alkaa. Näin ollen kun matka alkaa Bulgarian puolelta, kannetaan ainoastaan Bulgarian arvonlisävero koko siltamaksusta. Vastaavasti kun matka alkaa Romanian puolelta, kannetaan ainoastaan Romanian arvonlisävero.
            
         
               (5)
            
            
               Jos tällaisia poikkeustoimenpiteitä ei vahvistettaisi, luovutus- ja suorituspaikan määrittäminen huolto- ja korjaustöissä ja siltamaksun perinnässä olisi ensinnäkin riippuvainen aluerajan tarkasta määrittämisestä Tonavajoen yllä, mikä olisi käytännössä erittäin vaikeaa asianomaisille verovelvollisille. Toiseksi siltamaksusta, joka peritään sillan ylittävästä yksisuuntaisesta matkasta, olisi kannettava sekä Bulgarian että Romanian arvonlisävero. Poikkeustoimenpiteiden tarkoituksena on näin ollen yksinkertaistaa sovellettavan arvonlisäveron kantamista.
            
         
               (6)
            
            
               Koska pyydetty poikkeus koskee arvonlisäverotuksen alueellista soveltamisalaa, johon ei ole odotettavissa muutoksia tulevaisuudessa, pyydetty poikkeus olisi myönnettävä määrittämättömäksi ajaksi.
            
         
               (7)
            
            
               Poikkeuksella on ainoastaan vähäinen vaikutus lopullisessa kulutusvaiheessa kannettavan arvonlisäveron kokonaismäärään, eikä se vaikuta kielteisesti arvonlisäverosta saataviin unionin omiin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 5 artiklassa säädetään, Bulgarialle ja Romanialle myönnetään lupa soveltaa tämän päätöksen 2 ja 3 artiklassa säädettyjä poikkeuksia Tonavajoen yli Vidinin (Bulgariassa) ja Calafatin (Romaniassa) välillä kulkevan rajasillan huolto- ja korjaustöiden sekä siltamaksujen perimisen osalta.
   2 artikla
   Verollisten liiketoimien luovutus- ja suorituspaikan määrittämiseksi rajasillan huolto- tai korjaustöissä aluerajan katsotaan kulkevan kyseisen sillan puolivälissä, kun kyseessä ovat kyseisiin huolto- ja korjaustöihin liittyvät tavaroiden luovutus ja palvelujen suoritus, yhteisön sisäiset hankinnat ja tavaroiden tuonti.
   3 artikla
   Verollisten liiketoimien luovutus- ja suorituspaikan määrittämiseksi siltamaksuja perittäessä rajasilta katsotaan koko pituudeltaan sen jäsenvaltion alueeksi, josta sillanylitysmatka alkaa.
   4 artikla
   Tämä päätös tulee voimaan päivänä, jona se annetaan tiedoksi.
   5 artikla
   Tämä päätös on osoitettu Bulgarian tasavallalle ja Romanialle.
   
      Tehty Brysselissä 17 päivänä joulukuuta 2012.
      
         
            Neuvoston puolesta
         
         
            Puheenjohtaja
         
         S. ALETRARIS
      
   
   
      (1)  EUVL L 347, 11.12.2006, s. 1.